Kažimír, Peter, podpredseda vlády a minister financií SR (2014-05-29):
Ďakujem veľmi pekne. Ja sa vyjadrím vlastne k všetkým trom predrečníkom, ale veľmi krátko, ja nebudem naozaj zdržiavať. Na rozdiel od mnohých iných ja sa naozaj nerozumiem všetkému, ale chcem na pána Štefanca. To bol ten prípad nadmerných odpočtov a daňovníka, ktorému v rámci interpelácie sa uznalo, že Finančná správa pochybila. Ja tu len chcem proste opäť a opäť zopakovať, že napriek tomu, že súboj za daňovými podvodmi je kľúčovou agendou tejto vlády, každá minca má dve strany a keď nemá, tak je falošná. Takže ja dúfam, že, ja dokonca aj veľmi pozitívne hodnotím, že ste si všimli, že vieme si priznať aj chybu z tohto pohľadu, akékoľvek ďalšie informácie o osude tohto sporu, samozrejme, sme ochotní podať na základe neformálneho poslaneckého prieskumu a kontaktu pána poslanca Štefanca so šéfom Finančnej správy pánom Imreczem a takisto, samozrejme, aj na ministerstve financií. Takže budeme sa venovať tejto aj všetkým ďalším agendám, ktoré prídu od občanov alebo od poslancov Národnej rady. To opäť verejne prehlasujem, že tak to vždy bude. Pánovi Hubovi. Mnoho povedal, ale v otázke živorenia možno z tohto pohľadu by, ja som mal taký proste pocit, že veľmi zoširoka kritizuje činnosť vlády a konkrétne rezortu životného prostredia v oblasti environmentalistiky, to znamená zlepšovania podmienok života z pohľadu životného prostredia. Tak ja poviem len takú, takú malú poznámku, ktorú ja vnímam z pohľadu osudu ministerstva životného prostredia. Ja si uvedomujem, že rezort životného prostredia má málo peňazí, a on ale ho má zas z takých systémových dôvodov, ten príbeh je taký relatívne banálny. Ak si pamätáte, na konci prvej vlády Roberta Fica bol zrušený rezort životného prostredia a bol začlenený do rezortu pôdohospodárstva. Potom prišla nová vláda, aj keď na krátky čas, ale obnovila pôsobenie rezortu životného prostredia. Len sa stala jedna vec, že síce vznikol rezort, mal svojho ministra, ale peniaze akosi zostali na ministerstve pôdohospodárstva alebo veľká časť agend, ktoré boli proste presunuté zdrojovo na pôdohospodárstvo, a tento problém, tento problém proste pretrváva dodnes, pretože v čase znižovania deficitu akosi prerozdeľovanie, zásadné prerozdeľovanie medzi rezortami je veľmi, veľmi ťažké, pretože je málo peňazí. Takže tam došlo k takému jednému systémovému podľa mňa zlyhaniu pri delení kože z medveďa, ktorý už bol mŕtvy, ale proste nanovo vstal z mŕtvych, no a nedostal to, čo mal dostať, tá celá agenda rezortu sa, stačí si porovnať rozpočty životného prostredia pred zánikom a potom po, po vzniku životného, novovytvoreného alebo opäť vytvoreného rezortu životného prostredia. Na to môžu byť rôzne pohľady. Žiadny minister pôdohospodárstva to nikdy neprizná, nech má hocijakú farbu, dívam sa aj na pána Simona, ale to proste je vidieť čisto, ja to nehovorím v zlom, ja len vravím, že to ani terajší minister pôdohospodárstva neprizná, ale nejaké tie peniaze proste zostali na pôdohospodárstve a životnému prostrediu sa akosi vtedy neušlo a je veľmi ťažko naprávať ten problém v dnešnej dobe. A k pánovi Hlinovi poviem, že čo sa týka toho prieskumu nájmov, že je to veľmi užitočná vec, je to proste cvičenie, ktoré, mimochodom, je, tá iniciatíva sa len zopakovala, možno to je málo verejnosti známe alebo sa ešte vtedy pán Hlina venoval iným záujmom, ale v roku 2007 asi rezort financií robil vlastnú analýzu a tie výsledky neboli ani vtedy dobré a nie sú ani teraz dobré. V zásade štát platí veľa na nájomnom a hlavne, keď si porovnáte, dokonca na základe polovej renty, to znamená, aké je primerané nájomné v danom priestore. Často sa stalo, že štát prenajíma vlastné nehnuteľnosti súkromníkom a v tom istom priestore si prenajíma. A skoro, skoro je zákonom, že prenajíma lacnejšie, ako si prenajíma. No a tu musím povedať a teraz budem hovoriť za svoj rezort, lebo ja mám pred sebou vlastne podklad, ktorý dostal aj pán poslanec Hlina, že sme často proste viazanými kontraktami, ktoré sú z minulosti a ktoré nemáte bez nejakých zásadných právnych škôd možnosť vypovedať. Taký najmarkantnejší príklad je, nech mi odpustia kolegovia z SDKÚ, lebo to možno vnímať osobne, ale naozaj Daňový úrad v Košiciach, kde aj v dnešnej situácii sme v podstate na základe sťažností konkrétnych pracovníkov Finančnej správy v Košiciach odsťahovali 150 ľudí do priestorov vlastných a zatiaľ sme sa teda akosi nedopracovali, lebo nemáme na to zmluvný nárok k zľave, lebo sa nevieme dopracovať k zákonnej forme vypovedania tohto kontraktu a nie sme zase ochotní generovať škody, ktoré by sme, potom mohli byť predmetom až proste trestnoprávnej dohry, takže toto budeme musieť nejako dotrpieť zrejme. A tí, ktorí sú z Košíc, zrejme dobre vedia, že našli sme pre košickú Finančnú správu úplne nové riešenie, a to riešenie bude spočívať v nehnuteľnosti, ktorú vlastnia Slovenské železnice, takže v rámci štátu. Čiže ak sa ukončí problematický nájomný vzťah s pánom Ščurkom – či už dobrovoľne, alebo nedobrovoľne – tak Finančná správa v Košiciach prejde de facto do priestorov, ktoré vlastní štátom kontrolovaná firma z tohto pohľadu, je to Malá domov. Podobným spôsobom sa bude riešiť aj ďalšie nájomné, my sme už v Bratislave odovzdali priestory Národnej banky Slovenska napríklad, ktoré sme vyhodnotili. To bol taký príbeh, keď sa, to sa tu tiež riešilo, keď sa ústredie Finančnej správy presťahovalo do Bratislavy, malo svoju tabuľku a priestory, akurát tam nikto nesedel nikdy, takže tie priestory sme zrušili a cieľ v Bratislave je dostať to do dvoch priestorov z pohľadu kapacít, ktoré sú možné, jeden je vlastný a jeden bude zrejme, budeme nútení v podstate dva súkromné nájmy dostať do jedného. To bude otázka najbližšieho roka, keď sa tento problém bude riešiť, ale cieľom je ekonomizovať, to znamená prispôsobiť ceny nájmu trhovému prostrediu a, samozrejme, maximalizovať využitie priestorov, ktoré vlastní, vlastní štát. Takže ja len aby som sa zastal aj ďalších kolegov, ak by im tu bolo niečo vyčítané, ten fakt je jasný aj z podkladov, ale naozaj často sme – absolútne v drvivej väčšine – viazaní zmluvami z minulosti a teraz je podstatné, aby tie ďalšie zmluvy mali svoju, svoje ratio a svoju ekonomickú podstatu. Ďakujem, že ste ma počúvali. Ďakujem.